**ԹՈՌՉՈՒ ՏՂԵՆ / Հայ ժողովրդական հեքիաթներ, Հատոր VIII / Գուգարք  
(Լոռի), Լոռու բարբառ (խոսվածք)**

Ըլում են, չեն ըլում՝ մի մարդ, մի կնիկ. սրանք ունենում են մի մինուճար տղա։ Էս մարդը թոռչի ա ըլում։

Եբ որ հերը[[1]](#footnote-1) մեռնելիս ա ըլում, կնգանն ասում ա․— Ա՛ կնիկ, չըլնիմ-չիմանամ, որ դու մեր տղին իմ փեշակին տաս․ ես հարիր տարի չրչարվեցա՝ ի՞նչ դադեցի, որ նա ի՛նչ դադի. թող գնա, մի ուրիշ փեշակ սվորի, իր արևի ձենն ածե, ես ինչ էլա, էլա՛, հալ­բաթ էս էր գրած ճկատիս։

Տղեն վենձանում ա, դառնում տաս-տասնհինգ տարեկան տղա։ Մի օր մեր ու տղա իրար հետ քաղաքն են գնում։ Բզարումը ման գալիս էս տղի աչքովը մի թոռ ա ընգնում։ Թոռը շատ ա դիր գալիս տղին։ Նա ընգնում ա մոր ոտներին ղաչում, պղատում, որ էդ թոռն իր հմար առնու։

— Չէ՛, չէ՛, որդի,— ասում ա մերը,— ըլիլ չի, քու հերը մեռնելիս վասիաթ ա արել, երկաթե լուձը դրել շլնքիս, որ քե հմար թոռ չի առնում, որ քե թոռչութենի չի տամ։

— Չէ՛, մերա, չէ՛․ պետք ա էդ թոռն առնուս ինձ մըհար,— ասում ա տղեն, ընգնում մոր ոտները։— Թե կառնուս՝ է՛դ թոռն ա, թե առնուլ չես՝ է՛դ թոռն ա, — ասում ա ու ղայիմ բռնում թոռիցը։ Մերը տենում ա, որ տղի ձեռիցը կարում չի պրծնուլ, փող ա տալի ու էն թոռն առնում։ Տղեն թոռը շլակում ա ու ուրախ-ուրախ տուն գալիս։

Էգսի օրը տղեն թոռը վերաունում գնում ջուրը՝ ձուգը բռնելու։ Իրեք հետ րեսին խեչահանում ա ու աստոծ կանչում, թոռը ջուրը գձում։ Հենց որ տենում ա՝ թոռը բան ա ընգել, ալախ-մալախ դուրս ա հանում թոռը, տենում որ միջինը մի գորդն ա։ Գորդը թոռիցը հանում ա ու ջուրը գձում, փոխփոշիման թոռը ջուրը գձում։ Թոռը քաշում ա դուս վրա երկու դոնումն՝ էլի էն գորդն ա ըլում թոռումը։ Տղեն էլ եդ ջուրն ա գձում գորդն ու փոխփոշիման թոռը ջուրը գձում։ Վրա իրեք դոնումն ա թոռը դուս քաշում, վրա իրեք դոնումն էլ գորդն ա ընգնում թոռը։ Տղեն էս դոնումը գորդը ջուրը չի գձում․ «Աղբե՛ր, ձուգը չի ընկնում, էլ ինչի՞ եմ ջուրը գձում գորդը, բալքա սա ա իմ ղսմաթը»։

Տղեն վեր ա ունում գորդն ու տուն բերում։ Գորգը վեր ա գձում հեռու դռան տակին, ու ինքը գալիս ա նստում կրակի կշտին։ Մերը րիգնաժամիցը տուն ա գալիս, տենում, որ տղեն ունքերը կիտած, մռութը կախ արած, օջախի ղրաղին նստած ա։

— Ի՞նչ ես ունքերդ կիտել, ո՛րդի, հիվանդ խու չե՞ս,— հարցնում ա մերը, եբ տենում ա, որ տղեն փոշիման նստած ա։

— Ո՞նց չի ունքերս կիտեմ, ա՛յ մերա,— ասում ա տղեն,— էսօր ռավոտեն դեսը թոռ եմ գձում, մի հատ գորդն ա բռնածս։

— Ո՛չինչ չի կա, ո՛րդի, ի՞նչի ես դարդ անում, աստոծ էդ ա ղրգել՝ էդ ես բռնել, դու ի՞նչ անես, հալբաթ էդ ա քու ղսմաթը։

Ռավոտը վեր են կենում, տղեն հանդն ա գնում, մերը գնում ա ժամը։ Գալիս են տենում ջուրը բերած, տունն ավլած, դուս ու տուն վեքաղած, ամաննին լվացած, խորակն էփած, շորերը գձած... ամեն բան սարքին ու կարգին. հմա ինչ ղդար փիքր են անում, միտք անում, գլխի չեն ընգնում։

Էլի են դուրս գնում մեր ու տղա, էլեդ գալիս են տենում, որ ռաչվա նման ջուրը բերած, տունն ավլած, դուս ու տուն վեքաղած, ամաննին լվացած, խորակն էփած, շորերը գձած, ամեն բան սարքին ու կարգին։

— Ա՜յ, մերա,— ասում ա տղեն մորը,— բե ես դռան տակին բուսու պհեմ, տենամ՝ էս ո՞վ ա գալիս մեր տունը սարքն ու կարգը գձում։

Մերը գնում ա ժամը, տղեն մտնում ա դռան քամակն ու բուսու պհում։ Քիչ ա կենում, թե շատ, հլե՜ մին էլ էնա տենում, որ քնջնիցը դուրս էկավ իր բռնած գորդն ու հուչկի-հուչկի անելով մոտեցավ օջախին։ Մի քիչ դես ու դեն մտիկ արավ, տեհավ որ օքմին չիկա տանը, մին կռը՜ռաց՝ դառավ մի հավի ղդար, մին էլ կռը՜ռաց՝ դառավ մի ոչխարի ղդար, մին էլ որ կռը՜ռաց՝ տրաքվեց ու միջիցը մի ախչիկ դուս էկավ. էնե՛նց սիրուն, որ ո՛նչ լսված էր, ո՛նչ տեհնված։ Որ տենեիր, կոսեիր, ո՛նչ ուտեմ, ո՛նչ խմեմ, գշեր-ցերեկ նրա շիմշատ բոյուն մտիկ անեմ։

Էդ ախչիկը տեղը վեր ա քաղում, ավիլը վեր ունում՝ տունն ու դուռը ավլում, ջուր բերում, ամաննին լվանում, թերեքնին սրբոտում, օջախի չորսի կուռը ջրջրահանում, խորակն էփում։ Հենց ուզում ա, որ տանի ավիլը դնե դռան տակին, տենում ա տղեն էնդի պպզած։ Փախչում ա, վեր ունում իր խեշը, որ հագնու։ Տղեն վրա ա վազում ու բռնում։ Գորդն ղաչում ա, պղատում ա, որ իրան բաց թողու, տղեն թողնում չի։ Վեր ա կալնում ու գորդան խեշը կրակը գձում, որ էլ նա հագնու ոչ։

Մերը ժամիցը գալիս ա տուն, տենում, որ տղեն օջախի ղրաղին նստած ա, նրա կշտին էլ մի ախչիկ, էնե՛նց սիրուն, որ ես ախչիկ ասեմ, դու հյուրի-մալաք իմացիր։ Նրա րեսի շողքը պատերովն ա ընգած ըլում։ Մերը եբ իմանում ա, որ ախչիկը գորդան միջիցն ա դուս եկե, շատ ուրխանում ա։ Տղին պսակում ա դրա հետ ու թգավորի պես ապրում են։

Դրանք մի հրևան են ունենում, մի պառավ ա ըլում։ Դա վեր ա կենում գնում թգավորի կուշտն ու ասում․— Թգավորն ապրած կե­նա, բաս չե՞ս ասիլ՝ փլան-փլան տեղը մի մեր ու մի տղա են ապ­րում, նրանք մի թգավորի լայաղ հարսն ունին․ ինձ ղոշուն տո՛ւ, գնամ քե հմա բերեմ։

Էս պառավը հետը վեր ա ունում էն ղդար ղոշուն, որ մերին ին գնացել՝ մերին կչորաներ, որ ծովի վրեն ին գնացել ծովը կցմաքեր։ Ախչիկը թուրը վեկալած ընգնում ա ղոշունի մեջն ու մի սհաթումը չիմնու գլուխն էլ տալի՝ մնին սաղ թողնում, որ գնա խաբարը տանի թգավորին։

Թգավորն ուզենալիս է ըլում պառավի գլուխը տա, պառավն ասում ա․— Էրկու էն ղադար ղոշուն տո՛ւ, հմի բերեմ։

Թգավորն էրկու էնղդար ղոշուն ա տալիս պռավին, որ գնա էն ախչկանը բերե։ Ախչիկը թուրը վեկալած ընգնում ա ղոշունի մեջը, չիմնու գլուխն էլ տալիս ա․ մնին սաղ թողնում ա, որ գնա թգավորին խաբարը տանի։ Թգավորը կանչում ա էս պռավին իր կուշտը, որ գլուխը տա, թե զուր տեղը նրա ղոշունը փչացրել ա։

Պառավն ասում ա․— Թգավորն ապրած կենա, դու էն տղին կանչե քու կուշտն ու նրան ասա, որ գնա Օխտը սարի քմակիցը Ղըռխանասին բերե։ Թե որ կարենա ոչ բերե՝ գլուխը տալ տու ու կնգանը քե վե կալ։

Թգավորը կանչում ա էս Թոռչու տղին, ասում, որ գնա Օխտը սարի քմակիցը Ղըռխանասին բերե, թե որ կարենա ոչ՝ գլուխը տա։ Թգավորիցը իրեք օր մհուլ ա ուզում Թոռչու տղեն։ Թգավորը նրան իրեք օր մհուլ ա տալիս։ Թոռչու տղեն գլուխ ա տալիս թգավորին ու թուշ դալիս տուն։

Րիգունը տղեն տուն ա գալիս ունքերը կիտած, լացակնքած նստում կրակի ղրաղին։

Կնիկը հարցնում ա․— Ի՞նչ ասավ թգավորը, ի՞նչի ես ուն­քերդ կիտել։

— Ո՞նց չի կիտեմ ունքերս, էն որ թգավորն իր ղոշունով կարում չի բերե, ինձ ասել ա, որ բերեմ իր հմա։ Պետք ա գնամ Օխտը սարի քմակիցը բերեմ Ղըռխանասին, թե չէ՝ թգավորը գլուխս տալ պտի։

— Էգ դարդակ բանի հմա էլ ինչի՞ ես դարդ անում,— ասում ա կնիկը։— Գնա թգավորից օխտը բեռը բամբակ ուզե, օխտը բեռը քացախ ու արի։

Թոռչու տղեն նի ա հասնում թգավորի կուշտը, վեր ունում օխտը բեռը բամբակն ու օխտը բեռը քացախն ու գալիս տուն։

Կնիկն ասում ա.— Օխտն օր ճամփա կերթաս, ամեն օր մի սար անցկկենաս։ Վրա Օխտը սարի դոշին կտենուս մի աղբուր, աղբրի ակը օխտը բեռը բամբակովը կկապես, աղբրի ջուրը դուս կոծես, օխտը բեռը քացախը կոծես մեջը։ Ղըռխանասին կգա, կխմե, կհարբի, վրեն կնստիս կքշես, կերթաս թգավորի տունն ու իրան կտաս։

Թոռչու տղեն որ էս լսում ա, ունքերը նոր բացվում են, շատ ուրախանում ա. գնում ա թգավորի ամարաթը, օխտր բեռը բամ­բակ ու օխտը բեռը քացախ ուզում, ճամփա ընգնում[[2]](#footnote-2)։ Օրը մի սար անցկենալով՝ գնում հասնում ա վրա Օխտը սարին։ Գդնում ա աղբուրը, հմա որ Ղըռխանասու ոտնատեղերը տենում ա, վախիցը սիրտը փորիցը ընգնում ա։ Ուց որ կնիկն ասել էր՝ օխտը բեռը բմբակով կալնում ա աղբրի ակը, ջուրը դուս ածում, քցախով լցնում աղբուրն, ու ինքը հեռու տապ անում։ Շատ ա կենում, թե քիչ մընէլ տենում ա րևաց Ղըռխանասու գլուխը։ Դեռ մի օրավար հեռու ոտնաձենը լսում ա։ Ձին որ խրխնջում ա, սար ու ձոր րոտում են․․․ Թոռչու տղեն վախվախելով ծառերի ճղքների միջիցը մտիկ ա անում։ Որ ձիու պնչածակերիցը դուս եկող կրակը աչքին ա ընգնում, ուռի պես դողում ա ու լիզուն փորը գձում։

Ձին գալիս ա վրա ընգնում աղբրին ու խմում։ Քանի խմում ա՝ ծրավում ա, քանի խմում ա՝ ծրավում ա. հնչվելը խմում ա, որ աղբրումն էլ քցախի կաթիլ չի մնում։

Ձին դնթռնում ա ու մնում տեղնուտեղը կանգնած։ Թոռչու տղեն դուս ա գալի մերուցն ու նստում Ղըռխանասու վրա, ճամփա ընգնում դպա թգավորի ամարաթնին։ Օխտն օրեն ճամփեն նա մի օրումն ա կտրում ու Ղըռխանասին տալի թգավորին։

Թգավորը տենում ա, որ խաբնով բան չի դուս գալիս՝ Թոռչու տղին կանչում ա ու ասում.— Յա՛ ինձ հմա մի սիրուն ախչիկ պտիս ճարել, յա՛ թե չէ քու կնգանը պտիս բերել, թե չէ՝ ու գլուխդ տալ կտամ։

Թոռչու տղեն րիգունը տուն ա գալիս ու ունքերը կիտած, սևսրտած կրակի ղրաղին նստում։

Կնիկը հարցնում ա․— Թգավորն ի՞նչ ասավ, ինչի՞ ես ունքերդ կիտել։

— Ո՞նց չի ունքերս կիտեմ,— ասում ա Թոռչու տղեն,— թգավորն ասել ա, որ յա՛ իր հմա իրա լայաղ ախչիկ ճարեմ, յա՛ իմ կնգանս իրան տամ։

— Էդ դարդակ բանի հմա էլ ինչի՞ ես դարդ անում,— ասում ա կնիկը,— գնա թգավորիցը իր մատնուքն էլ ուզե, մի լավ շո՛ւն էլ, մի փահլևան էլ, օխտը հատ էլ իմ ասած քոք որձեր ու արի, ես քե կոսեմ, թե ոնց պտիս ախչիկ ճարել։

Թոռչու տղեն գնում ա թգավորիցը նրա մատնուքն էլա ուզում, մի շուն էլ, մի փահլևան էլ, օխտը քոք որձ էլ ու տուն գալիս։ Կնիկը նրան սովորեցնում ա, թե որդի պտի գնալ, ինչ պտի անել, որ ախ֊ չիկը բերե, ու ճամփու ա դնում։

Օխը որձերից մինը մորթում ա, ինքն ուտում ու դմակը տալի Շանը։ Մինն էլ մորթում ա Փահլևանի հմա։ Փահլևանը միսն ուտում ա, դմակը տալի Շանը։ Գնում են, գնում, շատն ու քիչ աստոծ գիդե, ճամփին տենում են մի մարդ մի վենձ ջրի վրա ընգած խմում ա ու կանչում․ «Վա՜յ ջուր, վա՜յ ջուր, որ խմեմ, ծարավս հովանա»։ Թոռչու տղեն ու Փահլևանը գովում են նրա իգիթութինը, որ սաղ ջուրը[[3]](#footnote-3) ցմաքացնում ա ու դեռ «Վա՜յ ջուր» կանչում։

— Էս ի՞նչ իգիթութին ա,— ասում ա,— իգիթը Թոռչու տղեն ա, որ ասում են՝ Օխտը սարի քմակիցը Ղըռխանասին բերել ա։ Էդ ո՞ւր եք գնում, ինձ հետներուդ չե՞ք տանիլ։

— Երկու չի ըլինք, թող իրեք ըլինք, ընչի՞ չենք տանիլ։

Թոռչու տղեն մի որձ էլ Ջուր ծծող իգիթի հմա ա մորթում։ Նա միսն, ուտում ա, դմակը Շանը տալիս։ Ճամփա են ընգնում, գնում։

Գնում են գնում, շատն ու քիչը աստոծ գիդե, տենում են մի ջաղաց՝ օխտն աչքանի։ Տուն են մտնում, տենում, որ մի մարդ վեր եկող ալիրն ուտում ա ու միալար կանչում․ «Վա՜յ հաց, վա՜յ հաց, ուտեմ՝ փորս դինջանա»։ Թոռչու տղեն գովում ա նրա իգիթութինը։

— Էս ի՞նչ իգիթութին ա,— ասում ա Ալիր ուտողը,— իգիթութինն էն ա, որ ասում են՝ Թոռչու տղեն Օխտը սարի քմակիցը Ղըռխանասին բերել ա։ Բա դուք էդ ո՞ւր եք գնում, ինձ հետներուդ տանիլ չե՞ք։

— Ընչի՞ չենք տանիլ,— ասում ա Թոռչու տղեն,— իրեք չի ըլինք, թող չորս ըլինք։

Մի որձ էլ նրա հմա ա մորթում։ Միսն ուտում են, դմակը Շանը տալիս ու ճամփա ընգնում։

Գնում են գնում, շատն ու քիչն աստոծ գիդե, տենում են եր­կու սար՝ իրեք օրավար մին մնուց հեռու։ Սարերի գլխին կապած ա մի ճոպան՝ մեջը մի վենձ ջղացաքար անցկացրած։ Մի սարի գլխին մի մարդ ա կանգնած, մեկելի գլխին՝ մինը։ Սա մի ճկթով ջղցքարին տալիս ա՝ գնում ա նրա կուշտը, նա ճկթով ջղցքարին տալիս ա՝ գալիս ա սրա կուշտը։

Թոռչու տղեն գովում ա սրանց իգիթութինը։

— Էս ի՞նչ ի գիթութին ա,— ասում են նրանք,— իգիթութինն էն ա, որ ասում են՝ Թոռչու տղեն Օխտը սարի քմակիցը Ղըռխանասին բերել ա։ Բա դուք էդ ո՞րդի եք գնում, մեզ հետներուդ վեր չեք ունի՞լ։

— Ընչի՞ չենք վեր ունիլ,— ասում ա Թոռչու տղեն,— չորս չի ըլինք, թող վեց ըլինք։

Նա երկու որձ ա մորթում, միսն ուտում են, դմակը տալիս Շանն ու ճամփա ընգնում։

Գնում են գնում, շատն ու քիչը աստոծ գիդե, տենում են մի ճամփու կշտի մի մարդ գլխի վրա ցից էլած։ Հարցնում են, թե նա ինչ փեշակ ունի։ Ասում ա, որ ինչ որ մարդիկ ըշխարումը խոսում են, նա գիդե, թե ի՞նչ են ասում, ո՞ւմ մասին են խոսում։

Թոռչու տղեն գովում ա նրա իգիթութինը։

— Էս ի՞նչ իգիթութին ա,— ասում ա Իմաստունը,— իգիթութինն էն ա, որ ասում են՝ Թոռչու տղեն Օխտը սարի քմակիցր Ղըռխանասին բերել ա։ Բա դուք ո՞րդի եք գնում, ինձ հետներուդ տանիլ չե՞ք։

— Ընչի՞ չենք տանիլ,— ասում ա Թոռչու տղեն,— վեց չի ըլինք, թող օխտն ըլինք։

Մի որձ էլ էստի ա մորթում Թոռչու տղեն։ Միսն ուտում են, դմակը Շանը տալիս ու ճամփա ընգնում։

Գնում են գնում, շատն ու քիչն աստոծ գիդե, հասնում են թգավորի ամարաթնուն։ Գնում են նստում հրսնախոսի քարի վրեն։ Նադիր-վեզիրնին գալիս են հարցնում, թե ինչ մարդիկ են։ Թոռչու տղեն ասում ա, որ էն փլան-փլան թգավորի մարդիկն են, եկել են ախչիկ ուզող։ Թգավորը հարցնում ա, թե ինչ ղդար ոսկի են բերել հետներան։ Եբ իմանում ա, որ մի հատ էլա ոսկի չունին, ասում ա թգավորը. «Հաց տվեք ուտեն, գնան, դրանք իմ լայաղ մարդիկ չեն, թե առանց ոսկու են եկել, դրանք կարալ չեն իմ ախչկանը պհել»։

Նրանց հմա մի ընգնանի խորակ են եփում ու դնում առաջներուն։ Ալիր ուտողն ասում ա․— Հեչվելը ես համը տենամ ոչ, իմ աղեն կարալ չի ուտել։

Էս ասում ա ու ընգնանին աղաքը քաշում, մի շնչումը լավ լպզտորում, կլեկում ու դնում ղրաղը։

— Դե գնացեք մեկել ընգնանիքը բերեք. էս մի պտառովր ես ո՞նց համը տենամ։

Գնում են ամեն մնի հմա օխտը ընգնանի խորակ եփում ու բերում։

Էգսի օրը թգավորն, եբ լսում ա էդ, շատ վախում ա։ Էն ղայդի դժվար բաներ ա ուզում նրանց աղաքը դնել, որ կարենան ոչ գլուխ բերել ու նրանցից յախա թափե։ Նա ասում ա, որ մի շուն բերեն իր շան հետ կռվելու։

Թոռչու տղեն դուս ա կանչում իր Շանը։ Որ վրա ա գալիս թգավորի շան վրա, բդիցս բռնելն ու խեղդելը մին ա անում։ Թգավորը մի փահլևան ա ուզում, որ իր փահլևանի հետ կոխ բռնե։ Թոռչու տղի Փահլևանը թգավորի փահլևանի ձեռը բռնում ա, որ հուպ ա տալիս, ձեռը ճռճռում, փշրվում ա։ Թգավորը, եբ տենում ա, որ զոռով կարում չի նրանց հախիցր գալ, ուզում ա նրանց սատանութենով ջնջել։ Հրաման ա տալիս, որ ջուրը կտրեն դպա նրանց օթախը, որ նրանք միջին խեղդվին։ Ջուր ծծողը դունչը դնում ա դռանն ու մի դոնում հուռ անում, սաղ ջուրը ցմաքում ա։ Թգավորի իլլաջը որ կտրում ա, նրանց խորակը դեղում ա, որ նրանց տա կտորե։ Թոռչու տղեն մատնուքը դնում ա խորակի մեջը, տենում ա, որ դեղը ջգվեց։ Խորակը ղրաղ են դնում։

Թգավորն ասում ա․— Լա՛վ, դուք լայեղ եք ախչկանս տանելու, պետք ա իմ ախչկա ամարաթը վեր ունիք, ուսներուդ տանիք։

Էդ վախտը Թոռչու տղեն հարցնում ա Իմաստունին, թե թգավորը էլ բան ունի ասելո՞ւ, թե չէ։ Իմաստունն ասում ա, որ թգավորի մելը կտրած ա․ էս գշեր խոսում են, որ վաղը էն կուռը ծեգի թե չէ, ախչկանը մեզ տան։

Էգսի օրը Ջղցքարեր ժաժ տվող իգիթնին ուսներուն տակն են տալիս, որ ախչկա ամարաթը վեր ունին, տանին, թգավորը թող­նում չի։ Ասում ա,— Ես ղաբուլ եմ, վե կալեք, տարեք ախչկանս, ոնց որ դուք ուզեք։

Արանք վեր են կալնում թգավորի ախչկանն ու էլեդ ճամփա ընգնում։

Իմաստունն իր տեղն ա մնում, Ջուր ծծողն՝ իր տեղը, Ալիր ուտողը իրանը, Ջղացաքար ժաժ տվողնին՝ իրանց տեղը։ Թոռչու տղեն թգավորի Փահլևանի ու Շան հետ առնում ա թգավորի հրսնացուն ու գալի թգավորի կուշտը։

Թգավորը էնենց գիդենալիս ա ըլում, թե Թոռչու տղեն էլեդ գալու չէ, զորով նրա կնգանը տարած ա ըլում իր ամարաթը։ Եբ լսում ա, թե նա գալիս ա, հրաման ա տալիս, որ բաղնսի ջուրը դեղեն ու նրան բաղնիսը տանին՝ ճամփու կեղտը լվանալու։

Թոռչու տղեն բանը գլխի ա ըլում, ասում ա, որ թգավորը իր հետ բաղնիս գա, մենակ վախում ա, ոչովի էլ մավա չի գնում, որ հետը բաղնիս տանի։

Թգավորն ու Թոռչու տղեն բաղնիս են մտնում թե չէ, Թոռչու տղեն մատիցը հանում ա թգավորական մատնուքն ու ջուրը գձում․ էն սհաթին դեղը ջրի երեսն ա անում։

Թոռչու տղեն թգավորին բոթում ա, ջուրը գձում․ տենում ա, որ նա ուռավ ու տրաքվեց։ Ինքը հագնում ա թգավորի շորերն ու նստում նրա թախտին։ Ինքը թգավոր ա դառնում, իր կնիկը՝ թգավորակին։ Հետի ախչկանը տալիս ա իր Փահլևանին, մորն էլ կանչում իր կուշտը։ Օխտն օր ու օխտն գշեր հրսանիք են անում, ուրախանում...

Ասծանե իրեք խնձոր կաթի, մինն՝ ասողին, մինը՝ լսողին, մինն էլ ալամ աշխարհին։

1. Խոսքը տղայի հոր մասին է—Ծ․ Կ․։ [↑](#footnote-ref-1)
2. Գործողության անհարկի կրկնությունը բանասացի մոռացության հետևանքով է–Ծ․ Կ․։ [↑](#footnote-ref-2)
3. Այստեղ ջուր՝ գետ է նշանակում–Ծ․ Բ․։ [↑](#footnote-ref-3)